title: Bronquitis
text: A bronquitis ye la inflamación d'os bronquios (vías respiratorias grans y meyanas) en os polmons que causa tos. A bronquitis per un regular prencipia como una infección en o naso, os oídos, o garganchón u los sinos paranasals. Dimpués, la infección baixa dica los bronquios. Os simptomas incluyen tos con esputo, sibilancias, dificultat pa alentar y dolor en o peito. A bronquitis puede estar aguda u cronica.
  
  A bronquitis aguda cheneralment tien una tos que dura arredol de tres semanas. En mas d'o 90 % d'os casos, a causa ye una infección viral. Istos virus pueden espardir-se per l'aire quan as personas tusen u per contacto directo. Una chicota cantidat de casos son causaus per una infección bacteriana como Mycoplasma pneumoniae u Bordetella pertussis. Os factors de risgo incluyen a exposición a lo fumo d'o tabaco, o polvo y atros contaminants de l'aire. O tractamiento d'a bronquitis aguda per un regular implica reposo, paracetamol (acetaminofén) y medecinas antiinflamatorias no esteroideas pa aduyar con a calentura.
  
  A bronquitis cronica se define como una tos, que produz esputo, que dura tres meses u mas per anyo mientres a lo menos dos anyos. Muitas personas con bronquitis cronica tamién tienen malotía polmonar obstructiva cronica (EPOC). Fumar tabaco ye la causa mas común, y atros factors, como la contaminación de l'aire y la chenetica, desempenyan un paper menor. Os tractamientos incluyen deixar de fumar, vacunas, rehabilitación y, a ormino, broncodilatadors y esteroides inhalaus. Qualques personas pueden beneficiar-se de l'oxichenoterapia a luengo plazo.
  
  A bronquitis aguda ye una d'as malotías mas comunas. Alto u baixo d'o 5 % d'os adultos y lo 6 % d'os ninos tienen a lo menos un episodio a l'anyo. A bronquitis aguda ye lo tipo mas común de bronquitis.
  
  Referencias 
  
  Malautías de l'aparato respiratorio